**Tulehduspesäkkeen gammakuvaus**

**Tutkimuspaikka**

Sisäänkäynti on sairaalan pääovesta F1. Kuvantaminen sijaitsee pääaulasta eteenpäin ja vasemmalla. Ilmoittaudu kuvantamisen tiloissa olevalla ilmoittautumisautomaatilla Kela-kortilla tai muulla virallisella henkilöllisyystodistuksella. Siirry odottamaan odotusaulaan 8.

Korut ja arvoesineet pyydämme jättämään kotiin.

**Yleistä**

Tutkimuksen tarkoituksena on osoittaa tulehduspesäkkeen sijainti. Tutkimustuloksesta lähetetään lausunto hoitavalle lääkärillesi.

**Tutkimukseen valmistautuminen**

Ei esivalmisteluja, tutkimuspäivän aamuna voit syödä, juoda ja ottaa lääkkeet tavalliseen tapaan.

**Tutkimuksen suorittaminen**

Sinulta otetaan n. 40 ml laskimoverinäyte, josta erotetaan valkosolut. Erottaminen kestää n. 2 tuntia. Valkosolut leimataan radioaktiivisella tutkimusaineella ja ruiskutetaan takaisin verenkiertoosi. Valkosolut hakeutuvat alueelle, jossa on tulehdusta.

Kuvaukset suoritetaan tavallisesti ½, 3-4 ja 24 tuntia leimattujen valkosolujen antamisen jälkeen. Kuvaukset kestävät 0,5-1,5 tuntia/kerta. Ensimmäisenä tutkimuspäivänä aikaa tulee varata noin 6 tuntia. Toisena päivänä aikaa menee noin tunti.

Tutkimusaineen pisto vastaa verikokeen ottoa, muuten tutkimus on kivuton. Käytettävällä tutkimusaineella ei ole todettu sivu- eikä jälkivaikutuksia. **Tutkimusaineelle ei ole tavattu yliherkkyyttä**.

**Jälkitoimenpiteet**

Jos sinulla on **verikokeissa** käynti, ilmoita siitä **isotoopin hoitajalle.**

Odotusajan voit olla vapaasti sairaala-alueella tai käydä esim. kaupungilla.

Tutkimuspäivänä sinun on suositeltavaa juoda nestettä normaalia runsaammin ja käydä tyhjentämässä virtsarakko mahdollisimman usein, näin tutkimusaine poistuu kehostasi nopeammin.

Jos olet lähdössä tutkimuspäivänä tai sitä seuraavana päivänä ulkomaille, pyydä isotoopista todistus tullia varten.

**Tutkimuspäivänä et saa olla läheisessä kontaktissa pienten lasten ja raskaana olevien naisten kanssa.**

**Naisille**

Emme yleensä tee tutkimusta, mikäli olet raskaana tai epäilet olevasi raskaana. Ilmoita asiasta hoitavaan yksikköön, niin tutkimus siirretään sopivaan ajankohtaan.

Radioaktiivinen tutkimusaine erittyy äidinmaitoon. Imetyksessä on pidettävä vuorokauden tauko.

**Yhteystiedot**

Perumattomasta ajasta peritään sakkomaksu. Peruminen on tehtävä viimeistään edellisenä päivänä klo 12 mennessä lähettävän yksikön takaisinsoittonumeroon: \_\_\_\_\_\_\_\_\_\_\_\_\_\_

Tutkimukseen valmistautumiseen liittyvissä asioissa olkaa yhteydessä suoraan isotooppiyksikköön. Olemme tavoitettavissa arkipäivisin klo 7.30–14:30. Puhelinnumero 044 797 4857.